La regidoria d'Igualtat convoca la 17a edició del Premi a la Falla més Igualitària de Sagunt
26 de desembre 2024

La regidoria d'Igualtat de l'Ajuntament de Sagunt ha convocat la 17a edició del Premi a la Falla més Igualitària de Sagunt per a l'exercici 2024-2025. La finalitat és impulsar totes aquelles iniciatives que tinguen com a objectiu promoure la igualtat entre dones i hòmens, i la prevenció de la violència de gènere amb la condició de contribuir a aconseguir una societat més justa i igualitària.

Esta edició està dotada d'un premi de 1.000 euros. El Consistori atorgarà este guardó a la falla del municipi que “millor difonga una imatge respectuosa amb la dignitat de les dones i les relacions igualitàries entre totes les persones”, tal com s'ha indicat des del departament d'Igualtat. El termini per a presentar sol·licituds està ja obert i finalitza el 20 de febrer de 2025.

L'alcalde de Sagunt i regidor d'Igualtat, Darío Moreno, explica que este premi pretén “fomentar la igualtat entre hòmens i dones també en el marc de les Falles”. Sobre la festa fallera, assenyala: “Les Falles són una festa de crítica i transformació. Des de la sàtira es busca fer una reflexió que ens ajude a millorar col·lectivament. Per això, és tan important que les comissions s'involucren en la igualtat i la lluita contra la violència masclista”. Finalment, Moreno conclou: “Afortunadament, ja són moltes les falles que han incorporat la igualtat a la seua pròpia estructura i que organitzen activitats de sensibilització i debat”.

Les associacions falleres que es presenten hauran de descriure en la presentació almenys una escena que faça al·lusió explícita a l'objectiu de la convocatòria en el monument faller; pel que fa a la crítica, el llibret i les activitats de l'associació es tindran en compte de manera complementària. A l'hora de concedir el premi es valorarà que la falla projecte una imatge igualitària en el monument i la crítica, el llibret i/o les activitats; que respecte la dignitat de les dones; que fomente la igualtat entre les persones; que utilitze un llenguatge no sexista; i que fomente la corresponsabilitat i la superació dels rols tradicionals i els estereotips sexistes.

Per a més informació, es poden consultar les [**bases de la convocatòria**](https://sagunt.sedipualba.es/tablondeanuncios/anuncio.aspx?id=60704) disponibles en el Tauler d'anuncis de la Seu Electrònica de l'Ajuntament de Sagunt.

![](/media/pvpd53ed/falla-igualitaria-2024_c.jpg?width=313&height=417&mode=max)

Fotografia d'arxiu: Monument de l'AC Falla Baladre, comissió guanyadora del premi en l'exercici 2023-2024.

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-igualtat-convoca-la-17a-edicio-del-premi-a-la-falla-mes-igualitaria-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-igualtat-convoca-la-17a-edicio-del-premi-a-la-falla-mes-igualitaria-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-igualtat-convoca-la-17a-edicio-del-premi-a-la-falla-mes-igualitaria-de-sagunt/ "Linked In")
*   [](mailto:?body=https://aytosagunto.es/va/actualitat/la-regidoria-d-igualtat-convoca-la-17a-edicio-del-premi-a-la-falla-mes-igualitaria-de-sagunt/)